GODIŠNJA RAČUNOVODSTVENA DOKUMENTACIJA EUROPSKOG REVIZORSKOG SUDA ZA FINANCIJSKU GODINU 2015.

(2016/C 317/02)

SADRŽAJ

POTVRDA RAČUNOVODSTVENE DOKUMENTACIJE

Potvrda godišnje računovodstvene dokumentacije Europskog revizorskog suda za 2015. godinu

Godišnja računovodstvena dokumentacija Europskog revizorskog suda za 2015. godinu pripremljena je u skladu s glavom IX. Financijske uredbe koja se primjenjuje na opći proračun Europske unije, računovodstvenim pravilima koja je usvojio računovodstveni službenik Komisije te računovodstvenim načelima i metodama koje sam usvojio osobno.

Potvrđujem da sam odgovoran za pripremu i prikaz godišnje računovodstvene dokumentacije Europskog revizorskog suda u skladu s člankom 68. Financijske uredbe.

Od dužnosnika za ovjeravanje primio sam sve informacije potrebne za sastavljanje računovodstvene dokumentacije u kojoj se prikazuju imovina i obveze Europskog revizorskog suda, kao i izvršenje proračuna, pri čemu je dužnosnik za ovjeravanje potvrdio pouzdanost navedenih informacija.

Ovime potvrđujem da na temelju navedenih informacija i provjera koje sam smatrao potrebnima za ovjeru računovodstvene dokumentacije imam razumno jamstvo da ona u svim značajnim aspektima vjerno prikazuje financijsko stanje, rezultate poslovanja i novčani tok Europskog revizorskog suda.

Europski revizorski sud otvorio je 27. siječnja 2010. fiducijarni račun u banci Banque et Caisse d’Epargne de l’Etat, Luxembourg. Sud je s pomoću tog fiducijarnog računa upravljao proračunom koji mu je proračunsko tijelo dodijelilo u vezi s projektom zgrade K3. Sud je 14. ožujka 2014. od Europskog parlamenta i Vijeća zatražio odobrenje da preostali procijenjeni iznos proračuna za projekt zgrade K3 (7 milijuna eura) upotrijebi za potrebnu i obveznu tehničku nadogradnju svoje zgrade K2. Europski parlament i Vijeće odobrili su taj prijedlog 1. travnja 2014. Sud je 23. ožujka 2015. obavijestio Europski parlament i Vijeće o tome da je konačni iznos preostalog proračuna za projekt zgrade K3 9,4 milijuna eura te je, s obzirom na to da su procijenjeni troškovi za nadogradnju zgrade K2 iznosili 7 milijuna eura, 12. svibnja 2015. u proračun EU-a vraćeno 2,4 milijuna eura.

NEOVISNO JAMSTVENO IZVJEŠĆE

Upućeno upravi

Europskog revizorskog suda

Ispitali smo jesu li financijska sredstva koja je Europska komisija dodijelila Europskom revizorskom sudu (u daljnjem tekstu: Sud) upotrijebljena u predviđene svrhe te pružaju li kontrolni postupci koje su uspostavili dužnosnici za ovjeravanje jamstva koja su potrebna kako bi financijsko poslovanje bilo usklađeno s važećim pravilima i propisima o financijskim sredstvima koja su stavljena Sudu na raspolaganje i upotrijebljena u razdoblju od 1. siječnja 2015. do 31. prosinca 2015.

Uprava Suda odgovorna je za vođenje poslovnih knjiga i evidencija te za uspostavu i redovito provođenje prikladnih kontrola. Naša je odgovornost iznijeti mišljenje na temelju ispitivanja koje smo proveli.

Ispitivanje smo proveli u skladu s međunarodnim standardom za postupke izražavanja jamstva pod nazivom „Postupci izražavanja jamstva koji ne uključuju revizije ili preglede povijesnih financijskih informacija” (engl. Assurance Engagements other than Audits or Reviews of Historical Financial Information, ISAE 3000) kako ih je usvojio Odbor za nadzor financijskog sektora. U skladu s tim standardom dužni smo planirati i provoditi ispitivanje na takav način da se s razumnim jamstvom utvrdi je li došlo do pogrešne uporabe resursa koja značajno utječe na poslovne knjige. Naš se rad prvenstveno sastojao od ispitivanja i uzorkovanja, pri čemu su dokazima potkrijepljene sljedeće činjenice:

— Sredstva dodijeljena Sudu iskorištena su u predviđene svrhe.

— Uspostavljenim kontrolnim postupcima pružena su jamstva koja su potrebna kako bi financijsko poslovanje bilo usklađeno s važećim pravilima i propisima.

Kao kriterije za naše ispitivanje upotrijebili smo sljedeća pravila i uredbe:

— Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun (u daljnjem tekstu: proračun) Unije i o stavljanju izvan snage Uredbe Vijeća (EZ, Euratom) br. 1605/2002 (u daljnjem tekstu: Financijska uredba)

— Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (u daljnjem tekstu: provedbena pravila)

— Poslovnik Revizorskog suda od 11. ožujka 2010., a posebno njegov članak 15. i Odluka br. 26–2010 od 11. ožujka 2010. kako ju je Sud izmijenio 3. travnja 2014. o utvrđivanju pravila za provedbu Poslovnika, a posebno članak 38. te odluke

— Odluka Revizorskog suda br. 21–2015 o vrstama i nazivima radnih mjesta

— Razmatranja Suda sa sastanka održanog 17. prosinca 2015.

— Odluka br. 53–2015 Europskog revizorskog suda o unutarnjim pravilima izvršenja proračuna od 17. prosinca 2015. Ove su odredbe sastavni dio postupaka koji su uspostavljeni Ugovorima ili sporazumima koji iz njih proizlaze, a koji se odnose na operativni postupak povezan s izvršenjem proračuna.

Kao kriteriji su posebno upotrijebljena sljedeća unutarnja pravila:

— Članak 7.1. – Potpisi – „Svaka strana koja sudjeluje u izradi, kontroli i evidenciji operacija u vezi s utvrđivanjem i prikupljanjem prihoda ili preuzimanjem obveza za sredstva te isplatama ovjerava svoje sudjelovanje potpisom i datumom.”

— Članak 8. – Građevinski projekti – „Predsjednik predstavlja Europskom parlamentu i Vijeću svaki građevinski projekt za koji je vjerojatno da će imati znatne financijske posljedice za proračun Suda. Prije nego što Sud odobri bilo kakve ugovorne radnje u vezi s takvim projektom, odgovorna služba treba dostaviti dokument kojim se obrazlaže usklađenost projekta s financijskim okvirom.”

— Članak 11.2. – „Osobe ovlaštene za potpisivanje virmanskih naloga banke prije potpisivanja trebaju posebno provjeriti odgovaraju li virmanski nalozi banke nalozima za plaćanje.”

— Članak 17.2. – „Uz zahtjev za prijenos prilažu se informacije navedene u članku 17.2.”.

— Članak 18.4. – „Računovodstveni službenik preko središnjeg informacijskog sustava stavlja dužnosnicima za ovjeravanje na raspolaganje popis iznosa koji će se prenijeti. Odgovornost je dužnosnika za ovjeravanje da vodi računa o tome da se na kraju godine prenesu samo oni iznosi za čiji je prijenos postojala pravna obveza.”

— Članak 20.1. – Popis imovine – „Popis materijalne imovine vodi se u zajedničkoj bazi podataka svih dužnosnika za ovjeravanje u skladu s postupcima koje je utvrdilo Glavno tajništvo nakon savjetovanja s računovodstvenim službenikom.”

— Članak 22.1. – Minimalni standardi za postupke upravljanja i unutarnje kontrole – „Dužnosnici za ovjeravanje pripremaju postupke upravljanja i unutarnje kontrole u skladu s minimalnim standardima unutarnje kontrole koje je usvojio Sud.”

Smatramo da je ispitivanjem koje smo proveli pružen razuman temelj za naše mišljenje.

Na temelju našeg rada koji je opisan u ovom izvješću nismo opazili ništa zbog čega bismo smatrali da u svim značajnim aspektima i na temelju prethodno opisanih kriterija:

— sredstva dodijeljena Sudu nisu iskorištena u predviđene svrhe,

— uspostavljenim kontrolnim postupcima nisu pružena jamstva koja su potrebna kako bi financijsko poslovanje bilo usklađeno s važećim pravilima i propisima.

Naše je izvješće informativno i sastavljeno je isključivo u svrhe navedene u prvom odlomku te se ne dopušta njegovo slanje trećim stranama ili uporaba u bilo koju drugu svrhu osim objave u Službenom listu Europske unije.